Fecko, Martin, poslanec NR SR (2023-03-23):
Ďakujem pekne, takže aby som to dlho nezdržoval. Takže keďže sme zistili, že v tom verejnom záujme môžu byť aj ďalšie dotknuté investície, resp. akcie, ktoré budú finančne náročné a podliehajú pod iným zákonom, ktorý sme dali do pôvodného znenia, tak dovolím si spolu s kolegom Kuriakom predložiť aj pozmeňujúci návrh, ktorý rozširuje tieto možnosť scudzenia tých neknihovaných pozemkoch, ten čo boli v tom verejnom majetku obcí predtým a prakticky prešli do správy Slovenského pozemkového fondu a do vlastníctva. Takže nebudeme nejakým spôsobom zabraňovať ani fyzickým osobám, pokiaľ budú mať neknihovaný pozemok na svojej záhrade, resp. pod svojím domom a nebudú v intraviláne, lebo hovoríme o extraviláne. A, žiaľ, keďže extravilán momentálne u nás sa posledný reviroval verzus intravilánu až spred 30 rokov k 1. 1. 1990. To znamená, že my máme veľa území aj takých, kde intravilán je ukončený a je zastavené územie, kde už sú ďalšie ulice, ale nebol aktualizovaný intravilán, tak, samozrejme, bude sa to týkať aj tohto zastavaného územia, kde môže byť aj taký prípad, že cez obývačku mu ide neknihovaný pozemok toho majiteľa toho domu alebo tej záhrady, kde už niekoľko desiatok rokov býva. Takže rozšírili sme to na viacero týchto zákonov a ja si teraz dovolím tento pozmeňujúci návrh, ktorý spolu s kolegom Kuriakom dávam, prečítať pán predsedajúci. Takže pozmeňujúci a doplňujúci návrh poslancov Národnej rady Slovenskej republiky Martina Fecka, Milana Kuriaka k návrhu poslanca Národnej rady Slovenskej republiky Martina Fecka na vydanie zákona, ktorým sa mení a dopĺňa zákon Národnej rady Slovenskej republiky č. 180/95 Z. z. o niektorých opatreniach na usporiadanie vlastníctva k pozemkom v znení neskorších predpisov, číslo parlamentnej tlače 1402. Text čl. 1 znie: 1. „V § 14 odsek 3 znie: „(3) Vlastnícke právo k neknihovaným pozemkom podľa odseku 1, ktoré sa nachádzajú mimo zastavaného územia obce možno scudziť len na účely a za podmienok podľa osobitného predpisu.31aa)“. Poznámka pod čiarou k odkazu 31aa znie: „31aa) 	Napríklad zákon č. 135/1961 Zb. o pozemných komunikáciách, tzv. cestný zákon, v znení neskorších predpisov, zákon č. 229/1991 Zb. v znení neskorších predpisov, § 34 ods. 4 písm. d), ods. 9 až 11 a 14 zákona Slovenskej národnej rady č. 330/1991 Zb. v znení neskorších predpisov, zákon Národnej rady Slovenskej republiky č. 129/1996 Z. z. o niektorých opatreniach na urýchlenie prípravy výstavby diaľnic a ciest pre motorové vozidlá v znení neskorších predpisov, zákon č. 193/2001 Z. z. o podpore na zriadenie priemyselných parkov a o doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení neskorších predpisov, zákon č. 503/2003 Z. z. v znení neskorších predpisov, zákon č. 364/2004 Z. z. v znení neskorších predpisov, zákon č. 326/2005 Z. z. v znení neskorších predpisov, zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č.162/1995 Z. z. o katastri nehnuteľností (katastrálny zákon) v znení neskorších predpisov, zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov, § 3 ods. 1 písm. a), b), c), e), f), g) nariadenia vlády Slovenskej republiky č. 238/2010 Z. z., ktorým sa ustanovujú podrobnosti o podmienkach prenajímania, predaja, zámeny a nadobúdania nehnuteľností Slovenským pozemkovým fondom v znení neskorších predpisov, zákon č. 371/2021 Z. z. o významných investíciách.“ 2. § 14 sa dopĺňa odsekom 4, ktorý znie: „(4) Neknihované pozemky podľa odseku 1, ktoré sa nachádzajú mimo zastavaného územia obce a ku ktorým nemožno scudziť vlastnícke právo podľa odseku 3, sa použijú na účely podľa osobitného predpisu.31a)“.“ Ďakujem pekne, to je celý môj pozmeňujúci návrh. A chcel by som požiadať o jeho podporu. Ďakujem veľmi pekne.